b"\n_START_ARTICLE_\nVerzifikacija\n_START_PARAGRAPH_\nVerzifikacija je postopek izdelovanja verzov in rezultat takega po\xc4\x8detja ter v tem pomenu sinonim za pesmi in pesni\xc5\xa1tvo, tudi poezijo. Izraz se najve\xc4\x8dkrat nana\xc5\xa1a na starej\xc5\xa1e pesni\xc5\xa1tvo (npr. verzifikacija Leopolda Volkmerja), na prilo\xc5\xbenostno, uporabno in diletantsko pesni\xc5\xa1tvo in je zato uporaben za umetni\xc5\xa1ko manj stremljivo ali uspelo verzno tvornost (npr. Antona A\xc5\xa1kerca pesnitev Primo\xc5\xbe Trubar). Predvideva priu\xc4\x8dljivost pravil za oblikovanje vezanega besedila. Izraz verzifikator ('stihoklepec') za tvorca takih pesmi ima zato slab\xc5\xa1alni pomen. Beseda pomeni tudi pretvarjanje besedila iz nevezane v vezano (verzno) obliko. Prvi jo je v sloven\xc5\xa1\xc4\x8dini uporabil Janko Pajk leta 1876 v zvezi s Pre\xc5\xa1ernovo poezijo._NEWLINE_Terminolo\xc5\xa1ko te\xc5\xbeo dobi v zvezi verzifikacijski sistem oz. verzni sistem. Gre za princip verznega oblikovanja, po katerem se ravnajo pesniki."